Document ID: 32009L0051

ΟΔΗΓΊΑ 2009/51/ΕΚ ΤΗΣ ΕΠΙΤΡΟΠΉΣ
της 25ης Μαΐου 2009
για την τροποποίηση της οδηγίας 91/414/EOK του Συμβουλίου όσον αφορά την προδιαγραφή της δραστικής ουσίας nicosulfuron
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά, φυτοπροστατευτικών προϊόντων (1), και ιδίως το άρθρο 6 παράγραφος 1 δεύτερο εδάφιο δεύτερη περίπτωση,
Εκτιμώντας τα ακόλουθα:
(1)
Μετά από επανεξέταση στην οποία το Ηνωμένο Βασίλειο ενήργησε ως εισηγητής, περιλήφθηκε στην οδηγία 2008/40/EK (2) της Επιτροπής η δραστική ουσία nicosulfuron στο παράρτημα Ι της οδηγίας 91/414/EOK. Όσον αφορά την καθαρότητα, η οδηγία 2008/40/ΕΚ θέτει ένα κατώτατο επίπεδο 930 g/kg. Το επίπεδο αυτό βασίστηκε στις προδιαγραφές που υποβλήθηκαν από τον κοινοποιούντα.
(2)
Εντούτοις, αποτελεί συνηθισμένη πρακτική, το επίπεδο της ελάχιστης καθαρότητας να βασίζεται στις προδιαγραφές που συντάσσει ο Οργανισμός Τροφίμων και Γεωργίας (FAO) των Ηνωμένων Εθνών όσον αφορά την καθαρότητα και τα επίπεδα προσμείξεων που περιέχονται στις δραστικές ουσίες. Η προδιαγραφή FAO σχετικά με τη nicosulfuron (3) δίνει ελάχιστη καθαρότητα 910 g/kg. Η εν λόγω προδιαγραφή περιλήφθηκε στην έκθεση αξιολόγησης που υποβλήθηκε σε ανασκόπηση από ομοτίμους από τα κράτη μέλη και την Ευρωπαϊκή Αρχή για την Ασφάλεια των Τροφίμων (ΕΑΑΤ) και παρουσιάστηκε στην Επιτροπή στις 29 Νοεμβρίου 2007 για τη nicosulfuron, με τη μορφή της επιστημονικής έκθεσης ΕΑΑΤ (4). Αν και η Κοινότητα έχει το δικαίωμα να θέτει τα δικά της επίπεδα προστασίας της δημόσιας υγείας, της υγείας των ζώων και του περιβάλλοντος, αποτελεί γενική πρακτική να χρησιμοποιούνται τα επίπεδα FAO. Για να καταστεί δυνατό σε άλλους παραγωγούς που συμμορφώνονται με τα επίπεδα FAO να εμπορεύονται τα προϊόντα τους, είναι απαραίτητο να προσαρμοστεί ανάλογα η προδιαγραφή.
(3)
Δικαιολογείται επομένως να τροποποιηθεί η ελάχιστη καθαρότητα για τη nicosulfuron.
(4)
Εφόσον το άρθρο 2 της οδηγίας 2008/40/ΕΚ απαιτεί από τα κράτη μέλη να εφαρμόσουν τις διατάξεις εφαρμογής της οδηγίας από την 1η Ιουλίου 2009, η τροποποιημένη προδιαγραφή για τη nicosulfuron θα πρέπει επίσης να ισχύσει από αυτήν την ημερομηνία, με την επιφύλαξη των άλλων προθεσμιών που καθορίζονται από το άρθρο 3 της οδηγίας 2008/40/EK. Κατά συνέπεια, η παρούσα οδηγία πρέπει να τεθεί σε ισχύ το ταχύτερο δυνατό.
(5)
Επομένως, είναι σκόπιμο να τροποποιηθεί αναλόγως η οδηγία 91/414/ΕΟΚ.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στη γραμμή 176 (nicosulfuron) του παραρτήματος Ι της οδηγίας 91/414/EOK, στη στήλη 4 (καθαρότητα), η φράση «930 g/kg» αντικαθίσταται από τη φράση «910 g/kg».
Άρθρο 2
Τα κράτη μέλη θεσπίζουν και δημοσιεύουν, το αργότερο στις 30 Ιουνίου 2009, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Στη συνέχεια κοινοποιούν στην Επιτροπή το κείμενο των διατάξεων αυτών καθώς και πίνακα αντιστοιχίας τους με την παρούσα οδηγία.
Εφαρμόζουν τις διατάξεις αυτές από την 1η Ιουλίου 2009.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 25 Μαΐου 2009.

Labels: 7
3
6